Bétera posa en marxa cursos gratuïts de fotografia, tabal i dolçaina, ceràmica i teatre
29 de setembre de 2021

L'àrea de Cultura de l'Ajuntament de Bétera ha llançat, com cada any, un paquet de cursos intensius de Fotografia, Tabal i Dolçaina, Ceràmica i Teatre per a continuar oferint als veïns i veïnes del municipi un itinerari didàctic i d'entreteniment.

Per això, l'Alcaldessa de Bétera, Elia Verdevío, ha destacat que “volem que la nostra població participe en totes aquestes activitats, que gaudi del seu temps lliure aprenent amb nosaltres, que després d'un temps complicat torne a relacionar-se, a eixir, en definitiva, a activar novament el seu cos i la seua ment a través de la música, el teatre, la fotografia i les arts plàstiques”.

Els amants de la fotografia podran participar en aquest curs d'iniciació on, a través de classes pràctiques i teòriques, s'aprendran nocions sobre els conceptes bàsics de la matèria, maneig de la càmera i el llenguatge de la imatge. Un curs impartit per Xisco Navarro que començarà el 14 d'octubre i que estarà en marxa fins al pròxim 22 de desembre. Les sessions es realitzaran en l'antic aulari Josefa Guardiola tots els dijous en horari de 18:30h a 20:30h.

Aquells que estiguen interessats a iniciar-se en el món del modelatge a través de la ceràmica, també tenen el seu curs a Bétera, ja que es realitzarà un curs intensiu de ceràmica que s'impartirà en dos modalitats. La primera modalitat serà d'iniciació, que començarà el pròxim 18 d'octubre i estarà activa fins al 20 de desembre, tots els dilluns en horari de 09:30h a 13:00h. La segona modalitat, serà la de perfeccionament i es durà a terme del 20 d'octubre al 22 de desembre, els dimecres en horari de 16:00h a 19:30h.

D'altra banda, també es podrà gaudir d'un curs intensiu de teatre que començarà el 15 d'octubre i al qual podran assistir els xiquets i xiquetes de Bétera tots els divendres a l'edifici la Penya en horari de 17:30h a 19:00h. I joves i adults de 19:00h a 20:30h.

I per a finalitzar no podia faltar la música. Per això, l'àrea de Cultura també ha posat en marxa un curs intensiu de Tabal i Dolçaina que tindrà el seu inici el pròxim 20 d'octubre i finalitzarà el 22 de desembre. Aquest curs es realitzarà els dimecres de 17:15h a 19:15h en l'antiga aulari Josefa Guardiola.

Tal com ha indicat el regidor de Cultura, Manuel Chover, “totes les activitats són gratuïtes i intenten abastar a tots els públics. Aquests cursos són tant per a iniciació com per a nivells un poquet més avançats i es realitzen amb aforaments limitats i complint sempre la normativa sanitària vigent”.

En definitiva, sense necessitat d'eixir de Bétera, majors i xicotets, poden gaudir ara de classes de fotografia, tabal i dolçaina, ceràmica i teatre de manera gratuïta i fins a final d'any.